**LĪGUMS**

**Par pārģērbšanās kabīņu izgatavošanu un piegādi Daugavpils pilsētas Lielā Stropu ezera peldvietas rekreācijas infrastruktūras pilnveidošanas vajadzībām**

Daugavpils 2016.gada 14.aprīlī

**Daugavpils pilsētas pašvaldības iestāde “Komunālās saimniecības pārvalde”**, reģistrācijas Nr.90009547852, Saules iela 5a, Daugavpils, LV-5401, turpmāk saukta Pircējs, tās vadītāja **Aivara Pudāna** personā, kurš darbojas uz iestādes nolikuma pamata, no vienas puses, un

**Sabiedrība ar ierobežotu atbildību “FIBERGLASS”**,reģistrācijas Nr.40003019809, Jomas iela 1, Carnikava, Carnikavas novads, LV-2163, turpmāk saukta Pārdevējs, tās **valdes priekšsēdētāja** **ar tiesībām pārstāvēt kapitālsabiedrību atsevišķi Edvīna Guršpona** personā, no otras puses,

pamatojoties uz Daugavpils pilsētas domes iepirkuma komisijas 2016.gada 5.aprīļa lēmumu (iepirkumu komisijas sēdes protokols Nr.4) iepirkumā “Pārģērbšanās kabīņu izgatavošana un piegāde Daugavpils pilsētas Lielā Stropu ezera peldvietas rekreācijas infrastruktūras pilnveidošanas vajadzībām”, identifikācijas Nr.DPD 2016/51, noslēdza šādu Līgumu:

1. **LĪGUMA PRIEKŠMETS**
	1. Līguma priekšmets ir pārģērbšanās kabīņu izgatavošana, piegāde Pircējam un uzstādīšana(turpmāk – Prece). Uzstādīšana sevī ietver arī nodošanu ekspluatācijā saskaņā ar tehnisko specifikāciju (*pielikumā*), tehnisko piedāvājumu (*pielikumā*), kā arī finanšu piedāvājumu (*pielikumā*), tāmi (*pielikumā*) un šajā līgumā noteiktajā kārtībā un termiņos.
	2. Preces un tās materiālu kvalitāte atbilst tehniskajai specifikācijai un ražotāja standartiem, kā arī Latvijas Republikas spēkā esošajiem normatīvajiem aktiem.
	3. Pārdevējs apņemas izgatavot, piegādāt un uzstādīt Preci līdz 2016.gada 15.maijam.
2. **LĪGUMA SUMMA UN NORĒĶINU KĀRTĪBA**
	1. Kopējā līguma summa šī līguma darbības laikā ir **8370,00 EUR** /*astoņi tūkstoši trīs simti septiņdesmit euro 00 centi*/, PVN 21% 1757,70 EUR /*viens tūkstotis septiņi simti piecdesmit septiņi euro 70 centi*/, pavisam kopā ar PVN 21% 10127,70 EUR /*desmit tūkstoši viens simts divdesmit septiņi euro 70 centi*/.
	2. Līguma summā ir iekļauta Preces cena, kā arī visas Preces izgatavošanas, piegādes līdz Pircēja norādītājai vietai, uzstādīšanas un nodošanas ekspluatācijā izmaksas un remonti garantijas laikā, kā arī visi nodokļi, nodevas un citi izdevumi, kas rodas Pārdevējam sakarā ar Preces ievešanu Latvijas Republikā un tās piegādi Pircējam.
	3. Pircējs apņemas apmaksāt piegādāto kvalitatīvo Preci 30 (trīsdesmit) dienu laikā, pamatojoties uz Pārdevēja izrakstītu rēķinu pēc Preces piegādes, uzstādīšanas un parakstītu pieņemšanas – nodošanas aktu.
	4. Par Preces apmaksas dienu tiek uzskatīta diena, kad Pircējs ir pārskaitījis naudu uz Pārdevēja līgumā norādīto bankas kontu.
	5. Ja piegādāta nekvalitatīva vai līguma vai tehniskās specifikācijas noteikumiem neatbilstoša Prece, par ko līgumā noteiktā kārtībā sastādīts akts, norēķināšanās par Preci notiek pēc tās apmaiņas pret kvalitatīvu un atbilstošu līguma vai tehniskās specifikācijas noteikumiem.
	6. Gadījumā, ja līguma darbības laikā tiek ieviestas izmaiņas Latvijas Republikas normatīvajos aktos par nodokļu likmēm un Latvijas Republikas nacionālās valūtas nomaiņu, tad nodokļu apmērs un valūta tiek pārrēķināti un kārtējie rēķini tiek izrakstīti, ievērojot Latvijas Republikā attiecīgajā brīdī spēkā esošos normatīvos aktus.
3. **PĀRDEVĒJA UN PIRCĒJA TIESĪBAS UN PIENĀKUMI:**
	1. Pārdevējs apņemas veikt tehniskās specifikācijas prasībām atbilstošu Preces izgatavošanu, piegādi, uzstādīšanu un nodošanu Pircējam kopā ar visiem komplektācijā ietilpstošajiem materiāliem un dokumentāciju.
	2. Pārdevējs apņemas segt izmaksas, kas rodas eksperta vērtējuma rezultātā saistībā ar Preces noraidīšanu un atgriešanu.
	3. Pārdevējs nodrošina Preces piegādi tās rūpnīcas standarta iepakojumā, kas nodrošina pilnīgu Preces drošību pret iespējamajiem bojājumiem to transportējot.
	4. Pārdevējs apņemas veikt Preces piegādi līguma noteiktā kārtībā un termiņā.
	5. Pārdevējs ir atbildīgs par Preces atbilstību Latvijas Republikas normatīvo aktu prasībām.
	6. Pārdevējs apņemas nodrošināt Preces materiālu atbilstību Latvijas Republikas spēkā esošo normatīvo aktu prasībām.
	7. Pārdevējs uzņemas atbildību par zaudējumiem, kuri nodarīti Pircējam un trešajām personām sakarā ar šī līguma noteikumu pārkāpumu, ja Pārdevējs tajos vainojams.
	8. Pārdevējs apņemas līguma izpildi nenodot trešajai personai bez Pircēja rakstiskas atļaujas.
	9. Pircējam ir tiesības pārbaudīt piegādātās Preces kvalitāti un pieteikt pretenzijas, ja tā neatbilst līguma noteikumiem. Gadījumā, ja Pircējam rodas šaubas par piegādāto preču atbilstību noslēgtā līguma prasībām, tehniskajai specifikācijai, vai tās kvalitāti, Pircējs ir tiesīgs pieaicināt neatkarīgu ekspertu un negatīva vērtējuma gadījumā Preci noraidīt un atgriezt Pārdevējam. Izmaksas, kas rodas eksperta vērtējuma rezultātā saistībā ar Preces noraidīšanu un atgriešanu, ir jāsedz Preces Pārdevējam.
	10. Pircējs veic līgumā noteiktajā termiņā piegādātās kvalitatīvās un līguma noteikumiem atbilstošas Preces pieņemšanu un apmaksu līguma noteiktajā kārtībā.
	11. Pircējs apņemas Pārdevējam nodrošināt pienācīgus apstākļus Preces piegādes veikšanai.
4. **PUŠU MANTISKĀ ATBILDĪBA**
	1. Nekvalitatīvas vai līguma noteikumiem neatbilstošas Preces gadījumā Pārdevēja pienākums ir 10 (desmit) dienu laikā veikt atkārtotu kvalitatīvas un līguma noteikumiem atbilstošas Preces piegādi uz sava rēķina.
	2. Ja Pārdevējs nepiegādā Preci līguma 6.1.punktā noteiktajā termiņā, tad Pārdevējs maksā Pircējam līgumsodu 0,5% apmērā no līguma kopējās summas par katru nokavēto dienu, bet ne vairāk kā 10% (desmit procenti) no līguma summas.
	3. Ja Pircējs neveic Preces apmaksu līguma 2.3.noteiktajā termiņā, tas maksā Pārdevējam līgumsodu 0,5% apmērā no līguma kopējās summas par katru nokavēto dienu, bet ne vairāk kā 10% (desmit procenti) no līguma summas.
	4. Puses ir savstarpēji atbildīgas par otrai Pusei nodarītiem zaudējumiem, ja tie radušies vienas Puses vai tā darbinieku tīšas darbības vai bezdarbības, rupjas neuzmanības vai nolaidības rezultātā. Par nodarītiem zaudējumiem Puse sastāda attiecīgu aktu, kurā tiek konstatēts radušos zaudējumu apmērs un vienu šī akta oriģinālu kopā ar pretenziju iesniedz otrai Pusei. Uz iesniegto pretenziju Pusei ir pienākums sniegt atbildi ne vēlāk kā 5 (piecu) dienu laikā no tās saņemšanas brīža, apstiprinot nodarīto zaudējumu atlīdzību vai noraidot pretenziju, attiecīgi motivējot pieņemto lēmumu.
	5. Līgumsoda samaksa neatbrīvo Puses no saistību izpildes.
5. **NEPĀRVARAMĀ VARA**
	1. Puses tiek atbrīvotas no atbildības par līguma pilnīgu vai daļēju neizpildi, ja šāda neizpilde radusies nepārvaramas varas vai ārkārtēja rakstura apstākļu rezultātā, kuru darbība sākusies pēc līguma noslēgšanas un kurus nevarēja ne paredzēt, ne novērst. Pie nepārvaramas varas vai ārkārtēja rakstura apstākļiem pieskaitāmi: stihiskas nelaimes, avārijas, katastrofas, epidēmijas un kara darbība, streiki, iekšējie nemieri, blokādes, varas un pārvaldes institūciju rīcība, normatīvu aktu, kas būtiski ierobežo un aizkar Pušu tiesības un ietekmē uzņemtās saistības, pieņemšana un stāšanās spēkā.
	2. Pusei, kas atsaucas uz nepārvaramas varas vai ārkārtēja rakstura apstākļu darbību, nekavējoties par šādiem apstākļiem rakstveidā jāpaziņo otrai Pusei. Ziņojumā jānorāda, kādā termiņā, pēc viņas uzskata, ir iespējama un paredzama viņas līgumā paredzēto saistību izpilde, un, pēc otras Puses pieprasījuma, šādam ziņojumam ir jāpievieno izziņa, kuru izsniegusi kompetenta institūcija, un kura satur minēto ārkārtējo apstākļu darbības apstiprinājumu un to raksturojumu.
6. **PRECES NODOŠANA UN PIEŅEMŠANA**
	1. Pārdevējs izgatavo, piegādā un uzstāda Preci līdz 2016.gada 15.maijam.
	2. Preces piegādes un uzstādīšanas fakts tiek noformēts, Pircējam un Pārdevējam parakstot Preces piegādes pieņemšanas – nodošanas aktu.
	3. Pieņemšanas laikā konstatēto nekvalitatīvo Preci Pircējs nepieņem.
7. **GARANTIJA UN APKOPE**
	1. Pārdevējs garantē 24 mēnešu Preces garantiju no pieņemšanas – nodošanas akta parakstīšanas.
	2. Līgumā norādītā garantijas periodā Pārdevējs apņemas ar saviem spēkiem un bezmaksas veikt tehnisko apkopi. Garantijas remonts un garantijas remonta ietvaros nomaināmās detaļas ir bezmaksas, ja netika veikta tīša mehāniska bojāšana.
	3. Precei nepieciešamā apkope garantijas periodā ir bezmaksas.
	4. Tehniskās apkopes un remontu veic ne vēlāk kā 24 stundu laikā darba laikā un ne vēlāk kā 48 stundu laikā ārpus darba laika (arī brīvdienās un svētku dienās), pēc telefoniska izsaukuma, remonts ar detaļu nomaiņu ne ilgāk kā 7 dienu laikā pēc remonta pieteikšanas, vai paredzot aizvietošanas iespējas.
	5. Pārdevējs aizvieto bojāto Preci ar līdzvērtīgu uz Preces remonta laiku.
8. **LĪGUMA DARBĪBAS LAIKS**
	1. Līgums stājās spēkā ar brīdi, kad to paraksta abu Pušu pilnvaroti pārstāvji un ir spēkā līdz pilnīgai saistību izpildīšanai.
	2. Pircējam ir tiesības nekavējoties vienpusēji atkāpties no līguma bez jebkādu zaudējumu atlīdzības pienākuma saistībā ar līguma izbeigšanu, informējot par to Pārdevēju vismaz 8 (astoņas) dienas iepriekš, ja ir iestājies vismaz viens no šādiem gadījumiem
		1. ja Pārdevējs, iesniedzot dokumentus saskaņā ar nolikumu iepirkuma komisijai, ir sniedzis nepatiesu informāciju.
		2. ja Pārdevējs nepiegādā Preci līgumā noteiktajā termiņā.
		3. ja Pārdevējs piegādā šī līguma noteikumiem neatbilstošu Preci.
		4. ja Pārdevējs vienpusīgi bez Pušu savstarpējās vienošanās paaugstina Preces cenu.
	3. Atkāpšanās no līguma neatbrīvo Pārdevēju no zaudējumu atlīdzības.
	4. Līgumu groza un/vai papildina, Pusēm noslēdzot rakstisku vienošanos, kas kļūst par Līguma neatņemamo sastāvdaļu, ņemot vērā Publisko iepirkumu likuma regulējumu.
9. **NOBEIGUMA NOTEIKUMI**
	1. Jebkuras nesaskaņas, domstarpības vai strīdus Puses apņemas risināt savstarpēju sarunu veidā. Gadījumā, ja Puses nespēj vienoties, strīds risināms Latvijas Republikas spēkā esošo normatīvo aktu noteiktajā kārtībā.
	2. Līgums var tikt papildināts vai grozīts, pusēm savstarpēji vienojoties. Jebkuras līguma izmaiņas vai papildinājumi tiek noformēti vienošanās veidā un pēc tā parakstīšanas kļūst par šī līguma neatņemamām sastāvdaļām.
	3. Parakstīšanas brīdī līgums ir sastādīts uz 4 (četrām) lapām, divos autentiskos eksemplāros, no kuriem viens glabājas pie Pircēja, bet otrs – pie Pārdevēja.
	4. Pieņemšanas – nodošanas akts, defekta akti, ja tādi tiek sastādīti, ir šī līguma neatņemamas sastāvdaļas.
	5. Visi paziņojumi, pieprasījumi Pusēm ir iesniedzami vai nosūtāmi uz šā līguma 10.punktā norādītajām adresēm. Ja mainās Pušu adreses un/vai rekvizīti, tad tas jāpaziņo otrai pusei triju dienu laikā.

Pielikumā: tehniskā specifikācija (*oriģināls*), tehniskais piedāvājums (*oriģināls*), finanšu piedāvājums (*oriģināls*), tāme (*oriģināls*).

1. **Pušu juridiskās adreses un rekvizīti**.

|  |  |
| --- | --- |
| **Pasūtītājs:** Daugavpils pilsētas pašvaldības iestāde“Komunālās saimniecības pārvalde”reģistrācijas Nr.90009547852,Saules iela 5a, Daugavpils, LV-5401AS “Citadele banka”, kods PARXLV22,konts LV05PARX0000850062701Daugavpils pilsētas pašvaldības iestādes“Komunālās saimniecības pārvalde” vadītājs  *(personiskais paraksts)* A.Pudāns | **Izpildītājs:**Sabiedrība ar ierobežotu atbildību “FIBERGLASS” reģistrācijas Nr.40003019809, Jomas iela 1, Carnikava, Carnikavas novads, LV-2163[..], kods [..],konts [..]Sabiedrības ar ierobežotu atbildību “FIBERGLASS”valdes priekšsēdētājs ar tiesībām pārstāvēt kapitālsabiedrību atsevišķi*(personiskais paraksts)* E.Guršpons |